|  |  |
| --- | --- |
|  |  |
| Justis- og beredskapsdepartementetPostboks 8005 Dep0030 Oslo |    |

Unntak fra statens konsernkontoordning - endring av gitt unntak

Vi viser til tidligere oversendt brev fra DFØ datert 10. mai 2023, vår referanse 22/1016-2. I dette brevet innvilget vi Politi- og lensmannsetaten (Politiet) unntak fra bestemmelsenes punkter 3.6.2, 3.7.1, 3.7.2.1 og 3.7.3, til 31.12.2029, under noen forutsetninger.

DFØ har gjort en ny vurdering av unntaket som ble gitt Politi- og lensmannsetaten datert 10. mai 2023, og endret forutsetningene i unntaket. Nye forutsetninger er omtalt nedenfor.

**Begrunnelse for ny vurdering**

I unntaket gitt 10. mai 2023 stilte vi forutsetningen om at politiet skulle benytte seg av tilleggsavtalene for valutakontoer som DFØ har inngått med henholdsvis DNB Bank ASA og Nordea Bank Abp, filial Norge. I ettertid har det vist seg å ikke være praktisk mulig.

Vi har i dialog med politiet avdekket at Politiets behov er annerledes enn det vi opprinnelig la til grunn. Blant annet fordi NOK-kontoene som skal benyttes, ikke vil kunne opprettes (og stenges) på en slik måte som dekker Politiets behov. Vi ser derfor behov for å gjøre en ny vurdering av forutsetningen om bruk av tilleggsavtalene for valutakontoer.

I vår opprinnelige vurdering sto det følgende om tilleggsavtalene.

*«DFØ har i sin avtale med bankene inngått en tilleggsavtale for valutakontoer, inkludert norske kroner. Disse valutakontoene i statens avtalebanker er ikke tilknyttet konsernkontoordningen og kan dermed benyttes i forbindelse med tvangsinnkrevingen. Midlene vil da være innestående på kontoer i de bankene DFØ har inngått rammeavtale med og der vi har krav til tilstrekkelig kredittverdighet og kvaliteten i bankenes betalingssystemer, som eksempelvis nettbank og transaksjonsrapporter.*

*DFØs vurdering er at Politiet må benytte seg av en av tilleggsavtalene for valutakontoer som DFØ har inngått med henholdsvis DNB Bank ASA og Nordea Bank Abp, filial Norge. For å kunne benytte disse avtalene har Politiet behov for unntak fra punkt 3.7.1. rundt vår vurdering»*

I ettertid har det vist seg at det ikke er mulig for Politiet å benytte tilleggsavtalene. Vi ønsker derfor å gjøre en ny vurdering, med tanke på kredittverdighet, kvalitet på nettbank og transaksjons-rapporter.

**DFØs vurdering**
DFØ forstår at tilleggsavtalene for valutakontoer ikke kan benyttes. I vårt brev av 10. mai 2023 er det stilt flere risikoreduserende krav, som online remittering, attestasjon og godkjenning av betalinger. Disse vil fortsatt gjelde i det endrede unntaket. Politiet må vurdere om informasjonen (i nettbank og opplysninger om kontoer og transaksjoner) bankene vil benytte, er tilfredsstillende for å kunne utføre kontrollene.

For øvrig er vår vurdering at Politiet må kunne tilfredsstille de øvrige forutsetningene for unntaket som ble gitt i brev datert 10. mai 2023.

**Konklusjon – kravet om bruk av tilleggsavtale tas ut**DFØ har, på bakgrunn av ny informasjon, vurdert behov for å omgjøre unntaket som ble gitt Politiet den 10. mai 2023 med bakgrunn i Justis- og beredskapsdepartementets unntakssøknad av 4. oktober 2022. DFØ kan gi unntak med hjemmel i reglement for økonomistyring i staten § 3 første ledd. DFØ er delegert myndighet til å fastsette unntak i instruks fra Finansdepartementet.

DFØ har vurdert det slik at Politiet ikke må bruke tilleggsavtalen for valutakontoer. Denne forutsetningen gitt tidligere, videreføres ikke og gjelder derfor ikke.

Politiet er innvilget unntak fra (jamfør også vårt svar i brev av 10. mai 2023):

* bestemmelsene punkt 3.6.2 slik at midlene Politiet forvalter på vegne av private innenfor namsmannens aktiviteter i tvangssaker ikke behøver å inngå på oppgjørskonto i Norges Bank. Dette innebærer at midlene heller ikke vil inngå i rapporteringen til statsregnskapet som del av mellomværende.
* bestemmelsene punkt 3.7.1 slik at Politiet kan opprette bankkontoer utenfor konsernkontoordningen.
* bestemmelsene punkt 3.7.2.1 om at innbetalinger skal inn på virksomhetens arbeidskonto.
* bestemmelsene punkt 3.7.3 om betalingsoppdrag skal produseres i virksomhetens økonomisystem.

Unntakene er gitt slik at Politiet kan fortsette å forvalte midler på vegne av private innenfor namsmannens aktiviteter i tvangssaker (sivil rettspleie) slik som beskrevet i søknaden.

DFØ legger følgende forutsetninger til grunn for unntakene:

* ved bruk av on-line remittering for overføring av betalingsoppdrag til banken
	+ minimum en tilsatt og namsfogden skal autorisere hver transaksjon i et betalingsoppdrag.
	+ dersom det skal gjøres endringer i beløp eller bankkontonummer på en transaksjon i et betalingsoppdrag som er autorisert, men ikke utbetalt, må endringen autoriseres på nytt av en tilsatt og namsfogden.
	+ attestering og godkjenning av utbetalinger gjøres i skriftlig form (f.eks. epost) og legges ved dokumentasjonen.
	+ utbetaling utføres av politidistriktet (som er regnskapsfører) i henhold til attestert og godkjent bilag.
	+ avregningsretur fra banken kontrolleres mot oversendt betalingsoppdrag.
* bokføring og behandling i årsregnskapet utarbeidet etter SRS på samme kvalitetsnivå som i årsregnskapene for 2021 og 2022 videreføres.
* nytt saksbehandlingssystem tilfredsstiller de krav som stilles i bestemmelsene og som det er gitt unntak for her.

Unntakene gjelder så lenge det er behov for dem, men ikke utover 31.12.2029.

Vennlig hilsen

Marius Seljedal

avdelingsdirektør

Cecilie Bugge-Asperheim

fung. seksjonssjef

Kopi: Riksrevisjonen

*Brevet er elektronisk godkjent og sendes uten underskrift*